黄宰致江西詩雙井茶
作者：方岳
朝代：宋

paragraphs: 黄侯授我以江西詩禪之宗派，瀹我以雙井老仙之雪香。
磚爐春著兔毫玉，石鼎月翻魚眼湯。
夜窗搜攪十年讀，候蟲鳴秋聲殷牆。
乃翁詩家第一祖，不用棒喝行諸方。
掀翻杜陵自作古，夜半衣缽誰升堂。
單傳橫出二十六，未許歙梅洪鴈行。
雅聞滕閣藏墨本，欲往從之山阻長。
牙籤大冊忽在眼，荒苔茅屋森珩璜。
東湖柳色入眉宇，君其幾代之諸郎。
不離文字話祖意，傳燈肯與留山房。
寧知三生受昏闇，縱有此燈無此光。
宜州戍樓山月苦，茫茫參到無何鄉。